P6_TA(2006)0466

Δίκη του Ríos Montt

Ψήφισμα του Ευρωπαϊκού Κοινοβουλίου σχετικά με τη δίκη του Ríos Montt

Το Ευρωπαϊκό Κοινοβούλιο,

- έχοντας υπόψη τα ψηφίσματά του της 18ης Μαΐου 2000 [1], της 14ης Ιουνίου 2001 [2], της 11ης Απριλίου 2002 [3], της 10ης Απριλίου 2003 [4] και της 7ης Ιουλίου 2005 [5] για τη Γουατεμάλα,

- έχοντας υπόψη το καταστατικό του Διεθνούς Ποινικού Δικαστηρίου, τη Σύμβαση κατά των βασανιστηρίων και άλλων τρόπων σκληρής, απάνθρωπης ή ταπεινωτικής μεταχείρισης ή τιμωρίας και την Ευρωπαϊκή Σύμβαση για την Προστασία των Ανθρωπίνων Δικαιωμάτων και των Θεμελιωδών Ελευθεριών,

- έχοντας υπόψη την αποφασιστική και μόνιμη δέσμευσή του για διασφάλιση της συμμόρφωσης στις συνθήκες ειρήνης και τον σεβασμό των ανθρωπίνων δικαιωμάτων στη Γουατεμάλα,

- έχοντας υπόψη το άρθρο 115, παράγραφος 5 του Κανονισμού του,

A. λαμβάνοντας υπόψη τις καταγγελίες για εγκλήματα κατά της ανθρωπότητας και για γενοκτονία κατά τη διάρκεια της ένοπλης σύγκρουσης στη Γουατεμάλα, σύμφωνα με τις οποίες το 83 % των θυμάτων της σύγκρουσης ήταν μέλη της κοινότητας των Μάγιας, 200000 άτομα δολοφονήθηκαν και 45000 άτομα έπεσαν θύματα βίαιων εξαφανίσεων, 10% του πληθυσμού μετακινήθηκε και ολόκληρες κοινότητες αυτοχθόνων εκριζώθηκαν· λαμβάνοντας υπόψη ότι, όπως σταδιακά έφθασε να παραδεχθεί και το ίδιο το Ευρωπαϊκό Κοινοβούλιο, δεν είναι δυνατόν τα εγκλήματα αυτά να παραμένουν ατιμώρητα,

B. λαμβάνοντας υπόψη ότι οι υπεύθυνοι για τον σχεδιασμό και τη διάπραξη των ανωτέρω εγκλημάτων ουδέποτε προσήχθησαν ενώπιον της δικαιοσύνης και ορισμένοι από αυτούς εξακολουθούν να κατέχουν υψηλά πολιτικά αξιώματα,

Γ. λαμβάνοντας υπόψη ότι, τον Δεκέμβριο 2006, θα εορταστεί η 10η επέτειος των ειρηνευτικών συμφωνιών, ενώ εξακολουθεί να μην έχει εφαρμοστεί η Γενική Συμφωνία για τα Ανθρώπινα Δικαιώματα: τα θύματα δεν έχουν λάβει ούτε τη δέουσα υλική ούτε ηθική αποκατάσταση· οι υπεύθυνοι για τα εγκλήματα αυτά ουδέποτε απολογήθηκαν δημοσίως, ενώ εξακολουθεί να αγνοείται η τύχη των περισσοτέρων ατόμων που εξαφανίσθηκαν,

Δ. λαμβάνοντας υπόψη ότι στις 7 Ιουλίου 2006 ένας δικαστής της ισπανικής Audiencia Nacional εξέδωσε διεθνές ένταλμα σύλληψης σε βάρος 7 πρώην δικτατόρων και αξιωματικών του στρατού της Γουατεμάλας, οι οποίοι κατηγορούνται για γενοκτονία, βασανιστήρια και παράνομες κρατήσεις,

E. λαμβάνοντας υπόψη ότι πριν από την έκδοση του εντάλματος αυτού, ο εν λόγω δικαστής μετέβη στη Γουατεμάλα προκειμένου να διενεργήσει ανακρίσεις, τις οποίες δεν κατέστη δυνατόν να ολοκληρώσει λόγω προσφυγών που υπέβαλε η υπεράσπιση των κατηγορουμένων ενώπιον του Συνταγματικού Δικαστηρίου και του Δικαστηρίου της Γουατεμάλας που αποφασίζει επί θεμάτων δικαιοδοσίας,

1. καλεί μετ' επιτάσεως τις αρχές της Γουατεμάλας να συνεργαστούν πλήρως και να πράξουν ό,τι είναι δυνατόν προκειμένου να ριχτεί άπλετο φως στις παραβιάσεις των ανθρωπίνων δικαιωμάτων, να διασφαλίσουν την προσαγωγή των υπευθύνων στη δικαιοσύνη και τη δημοσιοποίηση των αποτελεσμάτων των ερευνών αυτών, όπως ζητείται και στο διεθνές ένταλμα σύλληψης που εξέδωσε η ισπανική δικαιοσύνη στις 7 Ιουλίου 2006 σε βάρος των José Efraín Ríos Montt, Oscar Humberto Mejía Víctores, Ángel Aníbal Guevara Rodríguez, Germán Chupina Barahona, Pedro García Arredondo, Donaldo Álvarez Ruiz και Benedicto Lucas García, οι όποιοι κατηγορούνται άπαντες για εγκλήματα γενοκτονίας, βασανιστήρια, τρομοκρατία και παράνομη κράτηση·

2. ζητεί από τις εμπλεκόμενες κυβερνήσεις, καθώς και από τους διοικητές των εμπλεκόμενων τραπεζικών οργανισμών να συνεργαστούν για την κατάσχεση των αγαθών και των περιουσιακών στοιχείων των κατηγορουμένων, προκειμένου να διασφαλιστεί ότι αυτοί θα αναλάβουν τις οικονομικές και αστικές τους ευθύνες·

3. καλεί την Interpol και τη Europol, σε περίπτωση που υποβληθεί αίτημα των αρμοδίων αρχών, να παράσχουν τα αναγκαία μέσα για να εξασφαλιστεί η έκδοσή τους·

4. επιβεβαιώνει τη δέσμευσή του κατά της ατιμωρησίας των κατηγορηθέντων·

5. χαιρετίζει την πρόοδο που σημειώθηκε όσον αφορά την εφαρμογή της οικουμενικής δικαιοδοσίας για περιπτώσεις εγκλημάτων κατά της ανθρωπότητας, γενοκτονίες και βασανιστήρια·

6. πιστεύει ότι, σε περίπτωση επιτυχούς ολοκλήρωσης των δικαστικών διαδικασιών, πρέπει η ίδια διαδικασία να ακολουθηθεί και σε παρεμφερείς περιπτώσεις, κατά δικτατόρων και υπευθύνων για τη διάπραξη μαζικών παραβιάσεων των ανθρωπίνων δικαιωμάτων·

7. εκφράζει την υποστήριξή του στον λαό και τις αρχές της Γουατεμάλας για τις προσπάθειες που καταβάλλουν για τη συνέχιση της ορθής εφαρμογής του κράτους δικαίου και της οικονομικής, κοινωνικής και πολιτικής ανάπτυξης, προς όφελος της ειρήνης και της ιστορικής συμφιλίωσης·

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, καθώς και στην κυβέρνηση της Γουατεμάλας, τις κυβερνήσεις των χωρών της Κεντρικής Αμερικής, την κυβέρνηση των Ηνωμένων Πολιτειών και το Κοινοβούλιο της Κεντρικής Αμερικής.

[1] ΕΕ C 59 της 23.2.2001, σ. 286.

[2] ΕΕ C 53 Ε της 28.2.2002, σ. 403.

[3] ΕΕ C 127 Ε της 29.5.2003, σ. 688.

[4] ΕΕ C 64 Ε της 12.3.2004, σ. 609.

[5] ΕΕ C 157 Ε της 6.7.2006, σ. 494.

--------------------------------------------------